Birgir Þórarinsson, oddviti Miðflokksins í Suðurkjördæmi í nýliðnum þingkosningum, segir að skipulega hafi verið unnið gegn sér af hálfu áhrifafólks innan Miðflokksins í kosningabaráttunni. Því hafi hann sagt skilið við flokkinn og gengið til liðs við þingflokk Sjálfstæðisflokksins.
Birgir tilkynnti vistaskiptin í aðsendri grein í Morgunblaðinu í morgun. Birgir Ármannsson, þingflokksformaður Sjálfstæðisflokksins, segir í samtali við fréttastofu að þetta hafi verið ákveðið í gær. Varamaður Birgis á þingi, Erna Bjarnadóttir, sem var í öðru sæti lista Miðflokksins í Suðurkjördæmi, verður einnig þingmaður Sjálfstæðisflokksins ef hún tekur sæti Birgis.
Þar með hefur Miðflokkurinn einungis tvo menn á þingi, formanninn Sigmund Davíð Gunnlaugsson og Bergþór Ólason. Sjálfstæðisflokkur er nú með sautján þingsæti. Birgir segir að málið teygi sig aftur til Klaustursmálsins 2018.
Karl Gauti Hjaltason, sem var þingmaður Miðflokksins í Suðurkjördæmi í á síðasta kjörtímabili, eftir að hafa verið rekinn úr Flokki fólksins vegna Klaustursmálsins, segir í samtali við fréttastofu að þetta sé heil sveðja í bakið á flokknum. Karl Gauti á ekki sæti á þingi núna, en var inni áður en talið var öðru sinni í Norðvesturkjördæmi.
Reynt var að ná í aðra þingmenn Miðflokksins við vinnslu fréttarinnar, en hvorugur þeirra hefur svarað.
Tilfærsla Birgis fær blendin viðbrögð á samfélagsmiðlum. Vilhjálmur Árnason og Ásmundur Friðriksson bjóða hann velkominn til starfa hjá Sjálfstæðisflokknum, en fjölmargir fordæma gjörninginn, sér í lagi svo skömmu eftir kosningar, og löngu eftir Klaustursmálið.
Birgir Þórarinsson, þingmaður Miðflokksins, hefur sagt skilið við flokkinn og fer yfir til Sjálfstæðisflokks. Heil sveðja í bakið á Miðflokknum, segir fráfarandi þingmaður hans.